title: Regulamentul de punere în aplicare (UE) 2019/1717 al Consiliului din 14 octombrie 2019 privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da’esh) și Al-Qaida și a persoanelor fizice și juridice, entităților sau organismelor asociate cu acestea

text:
                  15.10.2019

                  RO

                  Jurnalul Oficial al Uniunii Europene

                  L 262/11

         REGULAMENTUL DE PUNERE ÎN APLICARE (UE) 2019/1717 al Consiliului
         din 14 octombrie 2019
         privind punerea în aplicare a Regulamentului (UE) 2016/1686 de instituire a unor măsuri restrictive suplimentare împotriva ISIL (Da’esh) și Al-Qaida și a persoanelor fizice și juridice, entităților sau organismelor asociate cu acestea
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1686 al Consiliului din 20 septembrie 2016 de instituire a unor măsuri restrictive suplimentare împotriva ISIL (Da’esh) și Al-Qaida și a persoanelor fizice și juridice, entităților sau organismelor asociate cu acestea (1), în special articolul 4 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 20 septembrie 2016, Consiliul a adoptat Regulamentul (UE) 2016/1686.

                     (2)

                     O persoană ar trebui eliminată de pe lista persoanelor fizice și juridice, a entităților și a organismelor prevăzută în anexa I la Regulamentul (UE) 2016/1686.

                     (3)

                     Prin urmare, anexa I la Regulamentul (UE) 2016/1686 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) 2016/1686 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Luxemburg, 14 octombrie 2019.

                  Pentru Consiliu

                  Președintele

               F. MOGHERINI

            (1)  JO L 255, 21.9.2016, p. 1.

            ANEXĂ
            Următoarea persoană și rubrica aferentă acesteia se elimină de pe lista prevăzută în anexa I la Regulamentul (UE) 2016/1686:

                        1.

                        Fabien CLAIN (alias Omar).


title: Regulamentul de punere în aplicare (UE) 2019/1725 al Comisiei din 9 octombrie 2019 de înregistrare a unei denumiri în Registrul denumirilor de origine protejate și al indicațiilor geografice protejate [Telemea de Sibiu (IGP)]

text:
                  16.10.2019

                  RO

                  Jurnalul Oficial al Uniunii Europene

                  L 263/1

         REGULAMENTUL DE PUNERE ÎN APLICARE (UE) 2019/1725 al Comisiei
         din 9 octombrie 2019
         de înregistrare a unei denumiri în Registrul denumirilor de origine protejate și al indicațiilor geografice protejate [„Telemea de Sibiu” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Telemea de Sibiu”, depusă de România, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Telemea de Sibiu” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Telemea de Sibiu” (IGP).
            Denumirea menționată la primul paragraf identifică un produs din clasa 1.3. Brânzeturi din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 octombrie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 203, 17.6.2019, p. 7.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2019/1726 al Comisiei din 15 octombrie 2019 privind operarea de deduceri din cotele de pescuit disponibile pentru anumite stocuri în 2019 din cauza depășirii cotelor de pescuit în anii precedenți

text:
                  16.10.2019

                  RO

                  Jurnalul Oficial al Uniunii Europene

                  L 263/3

         REGULAMENTUL DE PUNERE ÎN APLICARE (UE) 2019/1726 AL COMISIEI
         din 15 octombrie 2019
         privind operarea de deduceri din cotele de pescuit disponibile pentru anumite stocuri în 2019 din cauza depășirii cotelor de pescuit în anii precedenți
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 105 alineatele (1), (2) și (3),
         întrucât:

                     (1)

                     Cotele de pescuit pentru anul 2018 au fost stabilite prin:

                                 —

                                 Regulamentul (UE) 2016/2285 al Consiliului (2);

                                 —

                                 Regulamentul (UE) 2017/1970 al Consiliului (3);

                                 —

                                 Regulamentul (UE) 2017/2360 al Consiliului (4); și

                                 —

                                 Regulamentul (UE) 2018/120 al Consiliului (5).

                     (2)

                     Cotele de pescuit pentru anul 2019 au fost stabilite prin:

                                 —

                                 Regulamentul (UE) 2018/1628 al Consiliului (6);

                                 —

                                 Regulamentul (UE) 2018/2025 al Consiliului (7);

                                 —

                                 Regulamentul (UE) 2018/2058 al Consiliului (8); și

                                 —

                                 Regulamentul (UE) 2019/124 al Consiliului (9).

                     (3)

                     În temeiul articolului 105 alineatul (1) din Regulamentul (CE) nr. 1224/2009, în cazul în care Comisia stabilește că un stat membru a depășit cotele de pescuit care i-au fost alocate, aceasta operează deduceri din viitoarele cote de pescuit ale statului membru respectiv.

                     (4)

                     La articolul 105 alineatele (2) și (3) din Regulamentul (CE) nr. 1224/2009 se prevede că astfel de deduceri trebuie operate în anul sau anii următori, aplicând factorii de multiplicare respectivi stabiliți la alineatele menționate.

                     (5)

                     Anumite state membre și-au depășit cotele de pescuit pentru anul 2018. Este deci oportun să se opereze deduceri din cotele de pescuit care le-au fost alocate pentru 2019 și, după caz, pentru anii următori, pentru stocurile din care s-a pescuit excesiv.

                     (6)

                     Regulamentul de punere în aplicare (UE) 2018/1969 al Comisiei (10) și Regulamentul de punere în aplicare (UE) 2019/479 al Comisiei (11) prevăd deduceri din cotele de pescuit pentru anumite țări și specii pentru anul 2018. Cu toate acestea, în cazul anumitor state membre, deducerile care trebuiau aplicate pentru unele specii erau mai mari decât cotele respective disponibile pentru 2018 și, prin urmare, nu au putut fi operate în întregime în anul în cauză. Pentru a se garanta că în astfel de cazuri se deduce cantitatea totală pentru stocurile respective, cantitățile rămase ar trebui luate în considerare la stabilirea deducerilor pentru 2019 și, după caz, din cotele ulterioare.

                     (7)

                     Ca urmare a modificărilor aduse definițiilor zonei de stoc stabilite în Regulamentul (UE) 2019/124, deducerea rămasă aplicabilă Belgiei ca urmare a depășirii cotelor de pescuit pentru pisica-de-mare marmorată în apele Uniunii din 7d (RJU/07D.) în anul 2017 ar trebui să se aplice cotei pentru 2019 pentru pisica-de-mare marmorată în apele Uniunii din zonele 7d și 7e (RJU/7DE.).

                     (8)

                     Deducerile din cotele de pescuit, astfel cum sunt prevăzute în prezentul regulament, ar trebui să se aplice fără a aduce atingere deducerilor aplicabile cotelor din 2019 în temeiul Regulamentului de punere în aplicare (UE) nr. 185/2013 al Comisiei (12).

                     (9)

                     Deoarece cotele de pescuit sunt exprimate în tone, depășirile acestora cu cantități mai mici de o tonă nu ar trebui luate în considerare,

               ADOPTĂ PREZENTUL REGULAMENT:

            Articolul 1

               (1)   Cotele de pescuit stabilite în Regulamentele (UE) 2018/1628, (UE) 2018/2025, (UE) 2018/2058 și (UE) 2019/124 pentru anul 2019 se reduc în conformitate cu anexa la prezentul regulament.

               (2)   Alineatul (1) se aplică fără a aduce atingere deducerilor prevăzute în Regulamentul de punere în aplicare (UE) nr. 185/2013.

            Articolul 2
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 343, 22.12.2009, p. 1.

            (2)  Regulamentul (UE) 2016/2285 al Consiliului din 12 decembrie 2016 de stabilire, pentru 2017 și 2018, a posibilităților de pescuit pentru navele Uniunii în ceea ce privește anumite stocuri de pești de adâncime și de modificare a Regulamentului (UE) 2016/72 al Consiliului (JO L 344, 17.12.2016, p. 32).

            (3)  Regulamentul (UE) 2017/1970 al Consiliului din 27 octombrie 2017 privind stabilirea, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în Marea Baltică, și de modificare a Regulamentului (UE) 2017/127 (JO L 281, 31.10.2017, p. 1).

            (4)  Regulamentul (UE) 2017/2360 al Consiliului din 11 decembrie 2017 de stabilire, pentru 2018, a posibilităților de pescuit pentru anumite resurse halieutice și grupe de resurse halieutice din Marea Neagră (JO L 337, 19.12.2017, p. 1).

            (5)  Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia, și de modificare a Regulamentului (UE) 2017/127 (JO L 27, 31.1.2018, p. 1).

            (6)  Regulamentul (UE) 2018/1628 al Consiliului din 30 octombrie 2018 privind stabilirea, pentru anul 2019, a posibilităților de pescuit pentru anumite stocuri de pește și grupuri de stocuri de pește, aplicabile în Marea Baltică, și de modificare a Regulamentului (UE) 2018/120 în ceea ce privește anumite posibilități de pescuit în alte ape (JO L 272, 31.10.2018, p. 1).

            (7)  Regulamentul (UE) 2018/2025 al Consiliului din 17 decembrie 2018 de stabilire, pentru anii 2019 și 2020, a posibilităților de pescuit pentru navele Uniunii în ceea ce privește anumite stocuri de pești de adâncime (JO L 325, 20.12.2018, p. 7).

            (8)  Regulamentul (UE) 2018/2058 al Consiliului din 17 decembrie 2018 de stabilire, pentru 2019, a posibilităților de pescuit pentru anumite resurse halieutice și grupe de resurse halieutice din Marea Neagră (JO L 329, 27.12.2018, p. 8).

            (9)  Regulamentul (UE) 2019/124 al Consiliului din 30 ianuarie 2019 de stabilire, pentru anul 2019, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 29, 31.1.2019, p. 1).

            (10)  Regulamentul de punere în aplicare (UE) 2018/1969 al Comisiei din 12 decembrie 2018 privind operarea de deduceri din cotele de pescuit disponibile pentru anumite stocuri în 2018 din cauza depășirii cotelor de pescuit în anii precedenți (JO L 316, 13.12.2018, p. 12).

            (11)  Regulamentul de punere în aplicare (UE) 2019/479 al Comisiei din 22 martie 2019 privind operarea de deduceri din cotele de pescuit disponibile pentru anumite stocuri de pește în 2018 din cauza depășirii cotelor de pescuit pentru alte stocuri în anii precedenți și de modificare a Regulamentului de punere în aplicare (UE) 2018/1969 (JO L 82, 25.3.2019, p. 6).

            (12)  Regulamentul de punere în aplicare (UE) nr. 185/2013 al Comisiei din 5 martie 2013 de stabilire a deducerilor din anumite cote de pescuit alocate Spaniei în 2013 și în anii următori din cauza depășirii cotei pentru macrou în 2009 (JO L 62, 6.3.2013, p. 1).

            ANEXĂ
            DEDUCERI DIN COTELE DE PESCUIT PENTRU ANUL 2019 PENTRU STOCURILE CARE AU FOST PESCUITE EXCESIV

                           Stat membru

                           Codul speciei

                           Codul zonei

                           Denumirea speciei

                           Denumirea zonei

                           Cota inițială pentru 2018 (în kilograme)

                           Debarcări permise în 2018 (cantitate adaptată totală în kilograme)
                            (1)

                           Total capturi în 2018 (cantitate în kilograme)

                           Utilizarea cotelor în raport cu debarcările permise

                           Depășirea cotelor de pescuit în raport cu debarcările permise (cantitate în kilograme)

                           Factor de multiplicare
                            (2)

                           Factor de multiplicare suplimentar
                            (3)
                            (4)

                           Deduceri restante din anul sau anii precedenți
                            (5)

                           (cantitate în kilograme)

                           Deduceri de aplicat în 2019 (cantitate în kilograme)

                           BE

                        RJE

                        7FG.

                        Raja microocellata

                        Apele Uniunii din zonele 7f și 7g

                        14 000

                        15 400

                        19 888

                        129,14 %

                        4 488

                        1,00

                        /

                        /

                        4 488

                           BE

                        RJU

                        07D. (6)

                        Pisică-de-mare marmorată

                        Apele Uniunii din zona 7d

                        2 000

                        969

                        1 394

                        143,86 %

                        425 (7)

                        N/A

                        N/A

                        2 617

                        2 617

                           DE

                        CCO

                        3BC+24

                        Cod

                        Subdiviziunile 22-24

                        1 194 000

                        1 349 400

                        1 393 360

                        103,26 %

                        43 960

                        /

                        C (8)

                        /

                        43 960

                           DK

                        CCO

                        3BC+24

                        Cod

                        Subdiviziunile 22-24

                        2 444 000

                        2 594 270

                        2 617 780

                        100,91 %

                        23 510

                        /

                        C (8)

                        /

                        23 510

                           ES

                        BLL

                        ATLANT

                        Ton obez

                        Oceanul Atlantic

                        9 791 920

                        9 281 920

                        9 756 069

                        105,11 %

                        474 149

                        /

                        C (8)

                        /

                        474 149

                           ES

                        RNG

                        1N2AB.

                        Halibut negru

                        Apele norvegiene din zonele 1 și 2

                        /

                        0

                        27 736

                        N/A

                        27 736

                        1,00

                        A

                        /

                        41 604

                           ES

                        RNG

                        N3LMNO

                        Halibut negru

                        Zona NAFO 3LMNO

                        4 534 000

                        4 496 772

                        4 508 020

                        100,25 %

                        11 248

                        /

                        A (8) + C (8)

                        /

                        11 248

                           ES

                        ETR

                        *07U16

                        Langustină

                        Unitatea funcțională 16 din subzona ICES 7

                        825 000

                        155 000

                        158 375

                        102,18 %

                        3 375

                        /

                        /

                        /

                        3 375

                           ES

                        RJU

                        9-C.

                        Pisică-de-mare marmorată

                        Apele Uniunii din zona 9

                        15 000

                        15 000

                        17 067

                        113,78 %

                        2 067

                        1,00

                        /

                        /

                        2 067

                           ES

                        Ton obez BET

                        IOTC

                        Ton cu aripioare galbene

                        Zona de competență a IOTC

                        45 682 000

                        45 354 940

                        44 964 373

                        99,14 %

                        – 390 567  (9)

                        N/A

                        N/A

                        2 138 460

                        2 138 460

                           EE

                        CCO

                        N3M.

                        Cod

                        Zona NAFO 3M

                        124 000

                        916 170

                        953 232

                        104,05 %

                        37 062

                        /

                        /

                        /

                        37 062

                           FR

                        RNG

                        1N2AB.

                        Halibut negru

                        Apele norvegiene din zonele 1 și 2

                        /

                        0

                        18 084

                        N/A

                        18 084

                        1,00

                        /

                        /

                        18 084

                           IE

                        USK

                        07A/MM

                        Hering

                        7a

                        1 826 000

                        1 850 311

                        1 979 666

                        106,99 %

                        129 355

                        /

                        /

                        /

                        129 355

                           IE

                        URA

                        2CX14-

                        Macrou

                        6, 7, 8a, 8b, 8d și 8e; apele Uniunii și apele internaționale din zona 5b; apele internaționale din zonele 2a, 12 și 14

                        69 141 000

                        66 541 055

                        66 965 925

                        100,64 %

                        424 870

                        /

                        /

                        /

                        424 870

                           NL

                        FLX

                        2C3A4

                        Cod saithe

                        3a și 4; Apele Uniunii din zona 2a

                        110 000

                        210 994

                        265 115

                        125,65 %

                        54 121

                        1,00

                        /

                        /

                        54 121

                           NL

                        RJF

                        56-14

                        Merlan

                        6; apele Uniunii și apele internaționale din zona 5b; apele internaționale din zonele 12 și 14

                        /

                        0

                        4 492

                        N/A

                        4 492

                        1,00

                        /

                        /

                        4 492

                           PL

                        CCO

                        3BC+24

                        Cod

                        Subdiviziunile 22-24

                        654 000

                        786 200

                        858 164

                        109,15 %

                        71 964

                        /

                        C (8)

                        32 331

                        104 295

                           PT

                        ARU

                        3X14-

                        Beryx

                        Apele Uniunii și apele internaționale din zonele III, IV, V, VI, VII, VIII, IX, X, XII și XIV

                        182 000

                        179 044

                        184 010

                        102,77 %

                        4 966

                        /

                        /

                        /

                        4 966

                           PT

                        BLL

                        ATLANT

                        Ton obez

                        Oceanul Atlantic

                        3 717 470

                        4 152 470

                        4 405 184

                        106,09 %

                        252 714

                        /

                        C (8)

                        /

                        252 714

                           PT

                        PLE

                        AE45WM

                        Ton roșu

                        Oceanul Atlantic, la est de 45° V, și Marea Mediterană

                        470 190

                        437 190

                        450 343

                        103,01 %

                        13 153

                        /

                        C (8)

                        /

                        13 153

                           PT

                        WIT

                        ATLANT

                        Marlin albastru

                        Oceanul Atlantic

                        50 440

                        45 428

                        74 337

                        163,64 %

                        28 909

                        1,00

                        A

                        /

                        43 364

                           PT

                        RJU

                        9-C.

                        Pisică-de-mare marmorată

                        Apele Uniunii din zona 9

                        15 000

                        33 000

                        36 295

                        109,98 %

                        3 295

                        /

                        /

                        /

                        3 295

                           UK

                        CCO

                        N1GL14

                        Cod

                        Apele groenlandeze din NAFO 1F și apele groenlandeze din 5, 12 și 14

                        382 000

                        497 520

                        512 187

                        102,95 %

                        14 667

                        /

                        /

                        /

                        14 667

                           UK

                        RNG

                        1N2AB.

                        Halibut negru

                        Apele norvegiene din zonele 1 și 2

                        25 000

                        22 000

                        24 434

                        111,06 %

                        2 434

                        1,00

                        /

                        /

                        2 434

                           UK

                        USK

                        4AB.

                        Hering

                        Apele Uniunii și apele norvegiene din zona 4 la nord de 53°30′ N

                        79 381 000

                        84 694 795

                        84 739 599

                        100,05 %

                        44 804

                        /

                        /

                        /

                        44 804

                           UK

                        URA

                        2CX14-

                        Macrou

                        6, 7, 8a, 8b, 8d și 8e; apele Uniunii și apele internaționale din zona 5b; apele internaționale din zonele 2a, 12 și 14

                        190 143 000

                        186 253 028

                        189 644 893

                        101,82 %

                        3 391 865

                        /

                        A (8)

                        /

                        3 391 865

                           UK

                        FLX

                        1N2AB.

                        Cod saithe

                        Apele norvegiene din zonele 1 și 2

                        182 000

                        459 700

                        463 509

                        100,83 %

                        3 809

                        /

                        /

                        /

                        3 809

                           UK

                        SAN

                        5B67-

                        Grenadier

                        Apele Uniunii și apele internaționale din zonele Vb, VI și VII

                        1 510

                        1 510

                        7 588

                        502,52 %

                        6 078

                        1,00

                        /

                        /

                        6 078

                           UK

                        RJF

                        56-14

                        Merlan

                        6; apele Uniunii și apele internaționale din zona 5b; apele internaționale din zonele 12 și 14

                        122 000

                        124 060

                        139 470

                        112,42 %

                        15 410

                        1,00

                        /

                        /

                        15 410

               (1)  Cote aflate la dispoziția unui stat membru în temeiul regulamentelor relevante privind posibilitățile de pescuit, după ce au fost luate în considerare schimburile de posibilități de pescuit în conformitate cu articolul 16 alineatul (8) din Regulamentul (UE) nr. 1380/2013 al Parlamentului European și al Consiliului (JO L 354, 28.12.2013, p. 22), transferurile de cote din 2017 în 2018 în conformitate cu articolul 4 alineatul (2) din Regulamentul (CE) nr. 847/96 al Consiliului (JO L 115, 9.5.1996, p. 3) și cu articolul 15 alineatul (9) din Regulamentul (UE) nr. 1380/2013 sau realocarea și deducerea posibilităților de pescuit în conformitate cu articolele 37 și 105 din Regulamentul (CE) nr. 1224/2009.

               (2)  Conform dispozițiilor articolului 105 alineatul (2) din Regulamentul (CE) nr. 1224/2009. În toate cazurile în care depășirea cotei de pescuit este mai mică sau egală cu 100 de tone, se aplică o deducere egală cu depășirea cotei de pescuit * înmulțită cu factorul de multiplicare 1,00.

               (3)  Conform dispozițiilor articolului 105 alineatul (3) din Regulamentul (CE) nr. 1224/2009 și cu condiția ca depășirea să fie mai mare de 10 %.

               (4)  Litera „A” indică faptul că s-a aplicat un factor de multiplicare suplimentar de 1,5 ca urmare a depășirilor consecutive ale cotelor de pescuit în anii 2016, 2017 și 2018. Litera „C” indică faptul că s-a aplicat un factor de multiplicare suplimentar de 1,5, deoarece stocul face obiectul unui plan multianual.

               (5)  Cantități rămase din anul (anii) anterior(i).

               (6)  A se deduce din RJU/7DE. (Apele Uniunii din zonele 7d și 7e).

               (7)  Cantitățile mai mici de o tonă nu sunt luate în considerare.

               (8)  Factor de multiplicare suplimentar neaplicabil, deoarece depășirea cotei nu se situează peste 10 % din debarcările permise.

               (9)  Deducerea nu poate fi redusă scăzându-se această cantitate neutilizată, întrucât articolul 4 din Regulamentul (CE) nr. 847/96 nu se aplică stocului YFT/IOTC .


title: Regulamentul De Punere În Aplicare (UE) 2019/1842 al Comisiei din 31 octombrie 2019 de stabilire a normelor de aplicare a Directivei 2003/87/CE a Parlamentului European și a Consiliului în ceea ce privește noi modalități de ajustare a alocării cu titlu gratuit a cotelor de emisii din cauza modificării nivelului de activitate

text:
                  4.11.2019

                  RO

                  Jurnalul Oficial al Uniunii Europene

                  L 282/20

         REGULAMENTUL DE PUNERE ÎN APLICARE (UE) 2019/1842 AL COMISIEI
         din 31 octombrie 2019
         de stabilire a normelor de aplicare a Directivei 2003/87/CE a Parlamentului European și a Consiliului în ceea ce privește noi modalități de ajustare a alocării cu titlu gratuit a cotelor de emisii din cauza modificării nivelului de activitate
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 10a alineatul (21),
         întrucât:

                     (1)

                     Directiva 2003/87/CE instituie un sistem de comercializare a certificatelor de emisie de gaze cu efect de seră în cadrul Uniunii în vederea promovării reducerii emisiilor de gaze cu efect de seră într-un mod rentabil și eficient din punct de vedere economic. La articolul 10a, directiva prevede alocarea tranzitorie cu titlu gratuit a certificatelor de emisii.

                     (2)

                     Regulamentul delegat (UE) 2019/331 al Comisiei (2) stabilește normele tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE pentru a patra perioadă de comercializare: 2021-2030.

                     (3)

                     În conformitate cu articolul 10a alineatul (20) din Directiva 2003/87/CE, alocarea cu titlu gratuit de certificate de emisii către instalațiile ale căror operațiuni, evaluate pe baza unei medii mobile calculate pe doi ani, au crescut sau au scăzut cu peste 15 % față de nivelurile de activitate istorice, trebuie ajustată în mod simetric. Deoarece instalațiile sunt împărțite, în conformitate cu articolul 10 din Regulamentul delegat (UE) 2019/331, în subinstalații, este oportun, pentru a pune în aplicare ajustările alocării certificatelor de emisii cauzate de modificări ale activității, ca aceste modificări să fie comparate cu nivelurile de activitate istorice la nivel de subinstalație.

                     (4)

                     Pentru ajustarea alocărilor cu titlu gratuit este necesară colectarea de date de înaltă calitate și verificate în mod independent. Ar trebui să se asigure coerența în ceea ce privește exactitatea și calitatea datelor monitorizate și raportate pentru a determina alocarea cu titlu gratuit. În acest scop, ar trebui să fie prevăzute norme specifice pentru raportarea nivelurilor de activitate la nivel de subinstalație, ținând cont de dispozițiile relevante din Regulamentul delegat (UE) 2019/331. Datele colectate de la operatori în conformitate cu aceste norme ar trebui să reflecte operațiunile efective ale subinstalațiilor.

                     (5)

                     Operatorii ar trebui să raporteze anual datele solicitate. Datele ar trebui monitorizate în conformitate cu cerințele privind monitorizarea prevăzute la articolul 8 din Regulamentul delegat (UE) 2019/331.

                     (6)

                     Pentru a asigura coerența dintre verificarea rapoartelor anuale privind emisiile efectuată în temeiul articolului 15 din Directiva 2003/87/CE și datele privind nivelul activității, precum și pentru a valorifica sinergiile, este oportun să se utilizeze cadrul juridic stabilit prin măsuri în conformitate cu Regulamentul de punere în aplicare (UE) 2018/2067 al Comisiei (3).

                     (7)

                     Pentru a preveni manipularea sau utilizarea abuzivă a sistemului de ajustare a alocărilor, pentru a evita o sarcină administrativă nejustificată și a se asigura că modificările alocărilor se efectuează într-un mod eficace, nediscriminatoriu și uniform, pentru ajustarea alocărilor cu titlu gratuit ar trebui să se aplice modalități suplimentare atunci când nivelul activității a crescut sau a scăzut cu mai mult de 15 % comparativ cu nivelul de activitate istoric. Nivelul de activitate mediu ar trebui definit ca media aritmetică a nivelurilor anuale de activitate din cei doi ani calendaristici de funcționare compleți. Primul an de calculare al nivelului de activitate mediu ar trebui să fie primul an al fiecărei perioade de alocare. Dacă prin compararea nivelului de activitate istoric cu nivelul de activitate mediu rezultă o diferență mai mare de 15 %, atunci alocarea cu titlu gratuit ar trebui ajustată cu procentajul exact al modificării nivelului de activitate. Dacă se produce o modificare ulterioară a nivelului de activitate a cărei valoare nu depășește cu mai mult de 5 % valoarea de 15 %, atunci alocarea rămâne neschimbată. Dacă o modificare ulterioară depășește intervalul de 5 % în care se situa ajustarea anterioară (de exemplu, 20-25 %, 25-30 % ș.a.m.d.), ajustarea ar trebui să fie egală, și în acest caz, cu procentajul exact al modificării nivelului de activitate mediu.

                     (8)

                     Pentru a evita o sarcină administrativă nejustificată, ar trebui să aibă în vedere efectuarea unor ajustări atunci când nivelul de activitate al unei subinstalații ar conduce la o ajustare anuală a nivelului alocărilor cu titlu gratuit de care beneficiază subinstalația cu cel puțin 100 de certificate.

                     (9)

                     Pentru a împiedica manipularea sau utilizarea abuzivă a sistemului și pentru a se asigura că modificările alocărilor sunt efectuate într-un mod eficace, nediscriminatoriu și uniform, instalațiile nou-intrate și noile subinstalații ar trebui tratate în același mod.

                     (10)

                     Articolul 10a alineatul (1) din Directiva 2003/87/CE impune norme tranzitorii armonizate la nivelul Uniunii pentru ca alocarea cu titlu gratuit a certificatelor de emisii să se efectueze într-un mod care să încurajeze reducerea emisiilor de gaze cu efect de seră și tehnicile eficiente din punct de vedere energetic. Pentru a încuraja în continuare reducerea emisiilor atunci când se definesc noi modalități de ajustare a alocărilor cu titlu gratuit către subinstalațiile ale căror operațiuni au crescut sau au scăzut cu peste 15 % comparativ cu nivelurile de activitate istorice, ar trebui să se țină cont și de alte modificări ale funcționării subinstalațiilor decât modificarea nivelului de activitate. Ar trebui incluse aici ameliorarea eficienței energetice, modificarea aprovizionării cu energie termică, interschimbabilitatea combustibilului și a energiei electrice, producerea de substanțe chimice cu valoare ridicată, modificări ale producției de clorură de vinil și recuperarea energiei provenite din gaze reziduale. Pentru a maximiza astfel de stimulente de natură să încurajeze reducerea emisiilor, este adecvat să se aibă în vedere astfel de modificări la nivel de subinstalație.

                     (11)

                     Pentru o mai bună aliniere între modificările producției și alocarea cu titlu gratuit, ar trebui ca alocările de certificate să nu mai fie emise pentru subinstalațiile care raportează o încetare a operațiunilor, începând cu anul care urmează încetării.

                     (12)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

            Articolul 1
            Domeniul de aplicare
            Prezentul regulament se aplică alocării cu titlu gratuit a certificatelor în temeiul articolului 10a din Directiva 2003/87/CE pentru perioada de comercializare 2021-2030.

            Articolul 2
            Definiții
            În sensul prezentului regulament, se aplică următoarele definiții:

                        1.

                        „nivel de activitate mediu” înseamnă, pentru fiecare subinstalație, media aritmetică a nivelurilor de activitate anuale corespunzătoare din cei doi ani calendaristici anteriori depunerii raportului prevăzut la articolul 3 alineatul (1);

                        2.

                        „instalație autorizată” înseamnă o instalație autorizată astfel cum este definită la articolul 2 punctul 1 din Regulamentul delegat (UE) 2019/331;

                        3.

                        „subinstalație cu referință pentru căldură” înseamnă o subinstalație cu referință pentru căldură astfel cum este definită la articolul 2 punctul 3 din Regulamentul delegat (UE) 2019/331;

                        4.

                        „subinstalație cu referință pentru combustibil” înseamnă o subinstalație cu referință pentru combustibil astfel cum este definită la articolul 2 punctul 6 din Regulamentul delegat (UE) 2019/331;

                        5.

                        „perioadă de alocare” înseamnă o perioadă de alocare astfel cum este definită la articolul 2 punctul 15 din Regulamentul delegat (UE) 2019/331;

                        6.

                        „grup” înseamnă un grup astfel cum este definit la articolul 2 punctul 11 din Directiva 2013/34/UE a Parlamentului European și a Consiliului (4).

            Articolul 3
            Cerințe de raportare

               (1)   Începând cu 2021, operatorii instalațiilor care au beneficiat de alocări cu titlu gratuit, în conformitate cu articolul 10a din Directiva 2003/87/CE, pentru perioada de comercializare 2021-2030, raportează anual privind nivelul de activitate al fiecărei subinstalații în anul calendaristic precedent. În 2021, acest raport trebuie să includă datele pentru cei doi ani anteriori depunerii sale.
               Instalațiile nou-intrate pot transmite rapoartele menționate la articolul 5 alineatul (2) din Regulamentul delegat (UE) 2019/331 în anul care urmează primei zile de funcționare.

               (2)   Raportul privind nivelul de activitate trebuie să conțină informații cu privire la nivelul de activitate al fiecărei subinstalații și la fiecare dintre parametrii indicați în secțiunea 1, cu excepția punctului 1.3 litera (c), și în secțiunile 2.3-2.7 din anexa IV la Regulamentul delegat (UE) 2019/331. Raportul privind nivelul de activitate trebuie să conțină, de asemenea, dacă este cazul, informații privind structura grupului din care face parte instalația și privind eventualele subinstalații care și-au încetat activitatea.
               Autoritatea competentă poate solicita operatorilor să includă în raportul privind nivelul de activitate informații privind oricare dintre parametrii suplimentari indicați în anexa IV la Regulamentul delegat (UE) 2019/331 sau menționați la punctul 1 al acesteia.

               (3)   Raportul privind nivelul de activitate se transmite, până la data de 31 martie a fiecărui an din perioada 2021-2030, autorității competente care a acordat alocarea cu titlu gratuit, cu excepția cazului în care autoritatea competentă a stabilit un termen anterior pentru transmiterea acestui raport. Acest raport se transmite împreună cu un raport de verificare referitor la raportul privind nivelul de activitate, emis în temeiul Regulamentului de punere în aplicare (UE) 2018/2067.
               Statele membre pot solicita transmiterea unui raport preliminar privind nivelul de activitate care să conțină toate informațiile disponibile la momentul transmiterii. Statele membre pot stabili termene pentru transmiterea rapoartelor preliminare privind nivelul de activitate.
               Autoritatea competentă poate suspenda emiterea de certificate cu titlu gratuit pentru o instalație până când această autoritate nu a stabilit că nu există nicio cerință de ajustare a alocării acordate instalației respective sau până când Comisia nu a adoptat o decizie în conformitate cu articolul 23 alineatul (4) din Regulamentul delegat (UE) 2019/331 în ceea ce privește ajustarea certificatelor alocate respectivei instalații.
               Dacă este cazul, autoritatea competentă recuperează orice surplus de certificate rezultat dintr-o supraalocare, în conformitate cu procedura prevăzută la articolul 48 alineatul (4) din Regulamentul delegat (UE) 2019/1122 al Comisiei (5).
               Autoritatea competentă poate impune operatorilor și verificatorilor să utilizeze modele electronice sau anumite formate de fișier pentru transmiterea rapoartelor privind nivelul de activitate.

               (4)   Autoritatea competentă evaluează raportul privind nivelul de activitate prevăzut la alineatele (1)-(3) de la prezentul articol în conformitate cu cerințele articolelor 7-12 din Regulamentul delegat (UE) 2019/331. Autoritatea competentă poate face o estimare prudentă a valorii oricărui parametru în oricare din situațiile următoare:

                           (a)

                           operatorul nu a transmis, până la termenul prevăzut la alineatul (3), niciun raport privind nivelul activității verificat, iar emiterea certificatelor nu a fost suspendată;

                           (b)

                           valoarea verificată transmisă nu este conformă cu prezentul regulament sau cu Regulamentul delegat (UE) 2019/331;

                           (c)

                           raportul privind nivelul de activitate al unui operator nu a fost verificat în conformitate cu Regulamentul de punere în aplicare (UE) 2018/2067.

                     Autoritatea competentă nu majorează alocarea acordată unei instalații pe baza unei estimări efectuate în situația menționată la litera (a).
               Dacă în raportul de verificare întocmit în temeiul Regulamentului de punere în aplicare (UE) 2018/2067, verificatorul a indicat existența unor inexactități nesemnificative care nu au fost corectate de către operator înainte de emiterea raportului de verificare, autoritatea competentă evaluează respectivele inexactități și face o evaluare prudentă a valorii parametrului în cauză, dacă este posibil. Autoritatea competentă informează operatorul dacă sunt necesare corecții ale raportului privind nivelul de activitate și, dacă este cazul, care sunt aceste corecții. Operatorul pune aceste informații la dispoziția verificatorului.

            Articolul 4
            Nivelurile de activitate medii

               (1)   Autoritatea competentă stabilește anual nivelul de activitate mediu al fiecărei subinstalații pe baza rapoartelor privind nivelul de activitate aferente perioadei de doi ani relevante.

               (2)   Nivelul de activitate mediu al noilor subinstalații și al instalațiilor nou-intrate nu se calculează pentru primii trei ani calendaristici de funcționare.

            Articolul 5
            Ajustări ale alocării cu titlu gratuit ca urmare a modificării nivelului de activitate

               (1)   În fiecare an, autoritatea competentă compară nivelul de activitate mediu al fiecărei subinstalații, determinat în conformitate cu articolul 4, cu nivelul de activitate istoric utilizat inițial pentru a determina alocarea cu titlu gratuit. În cazul în care valoarea absolută a diferenței dintre nivelul de activitate mediu și nivelul de activitate istoric al respectivei subinstalații este mai mare de 15 %, alocarea cu titlu gratuit de certificate către instalația respectivă face obiectul unei ajustări. Această ajustare se aplică din anul care urmează celor doi ani calendaristici utilizați pentru determinarea nivelului de activitate mediu și cu condiția ca ajustarea cantității anuale preliminare de certificate de emisie alocate cu titlu gratuit subinstalației să fie de cel puțin 100 de certificate de emisii. Ajustarea se efectuează prin majorarea sau reducerea alocării cu titlu gratuit pentru subinstalația relevantă cu procentajul exact al modificării nivelului de activitate mediu comparativ cu nivelul de activitate istoric utilizat inițial pentru a determina alocarea cu titlu gratuit.

               (2)   Dacă s-a efectuat o ajustare în conformitate cu alineatul (1), în cursul unei perioade de alocare pot avea loc ajustări suplimentare numai dacă valoarea absolută a diferenței dintre nivelul de activitate mediu și nivelul de activitate istoric al subinstalației respective depășește intervalul de 5 % imediat următor valorii de 15 % a modificării care a provocat precedenta ajustare a alocării cu titlu gratuit acordate instalației respective, prin majorarea sau scăderea alocării cu titlu gratuit pentru subinstalația respectivă cu procentajul exact al modificării nivelului de activitate mediu comparativ cu nivelul de activitate istoric utilizat inițial pentru a determina alocarea cu titlu gratuit, cu condiția ca ajustarea cantității anuale preliminare de certificate de emisie alocate cu titlu gratuit subinstalației să fie de cel puțin 100 de certificate de emisie.

               (3)   Dacă creșterea sau scăderea nivelului de activitate mediu al subinstalației față de nivelul de activitate istoric utilizat inițial pentru a determina alocarea cu titlu gratuit nu mai depășește 15 %, atunci alocarea de certificate cu titlu gratuit către subinstalația respectivă este egală cu alocarea inițială determinată în conformitate cu articolul 16 sau 18 din Regulamentul delegat (UE) 2019/331, începând cu anul care urmează celor doi ani calendaristici utilizați pentru determinarea nivelului mediu de activitate.

               (4)   Dacă o subinstalație a încetat să funcționeze, alocarea cu titlu gratuit aferentă acestei subinstalații este stabilită la valoarea zero începând cu anul următor încetării activității.

               (5)   Pentru subinstalațiile noi și pentru instalațiile nou-intrate, alocarea cu titlu gratuit de certificate de emisie aferentă primilor trei ani calendaristici de funcționare nu se ajustează. Pentru primul și al doilea an calendaristic de funcționare, alocarea cu titlu gratuit de certificate de emisii se bazează pe nivelul de activitate din fiecare dintre acești ani, iar pentru al treilea an calendaristic de funcționare alocarea cu titlu gratuit de certificate de emisii se bazează pe nivelul de activitate istoric utilizat pentru a determina alocarea cu titlu gratuit.

               (6)   Cantitatea finală anuală de certificate de emisii alocate cu titlu gratuit unei instalații este egală cu suma certificatelor de emisii alocate pentru toate subinstalațiile, calculată în conformitate cu articolul 16 sau 18, după caz, din Regulamentul delegat (UE) 2019/331.

            Articolul 6
            Alte modificări privind funcționarea instalației

               (1)   În cazul în care un operator demonstrează, pe baza datelor transmise prin raportul privind nivelul de activitate și a eventualelor date suplimentare solicitate de autoritatea competentă, că scăderea nivelului de activitate al unei subinstalații pentru care cantitatea alocărilor cu titlu gratuit a fost determinată pe baza unei referințe pentru căldură sau pentru combustibil nu are legătură cu o modificare a nivelurilor producției subinstalației, ci este cauzată de creșterea cu peste 15 % a eficienței energetice a subinstalației respective, determinată în conformitate cu alineatul (3) de la prezentul articol, comparativ cu eficiența energetică bazată pe datele de referință sau pe raportul privind datele unei instalații nou-intrate, nu se efectuează nicio ajustare a alocării cu titlu gratuit.

               (2)   În cazul în care un operator nu poate demonstra, la cererea autorității competente, pe baza datelor transmise prin raportul privind nivelul de activitate și a eventualelor date suplimentare solicitate de autoritatea competentă, că creșterea nivelului de activitate al unei subinstalații pentru care cantitatea alocărilor cu titlu gratuit a fost determinată pe baza unei referințe pentru căldură sau pentru combustibil are legătură cu o modificare a nivelurilor producției subinstalației și că aceasta nu este cauzată de scăderea cu peste 15 % a eficienței energetice a subinstalației respective, determinată în conformitate cu alineatul (3) de la prezentul articol, comparativ cu eficiența energetică bazată pe datele de referință sau pe raportul privind datele unei instalații nou-intrate, autoritatea competentă poate respinge ajustarea alocării cu titlu gratuit.

               (3)   În cazul subinstalațiilor cu referință pentru căldură și al subinstalațiilor cu referință pentru combustibil, modificarea eficienței energetice se determină prin compararea raportului dintre cantitatea de căldură sau de combustibil utilizată pentru producerea fiecărui produs și cantitatea produsă din fiecare produs, astfel cum figurează în raportul privind datele de referință, cu același raport calculat după ce a avut loc modificarea funcționării subinstalației respective. Această determinare a eficienței energetice se efectuează pentru producerea fiecărui produs corespunzător fiecărui cod PRODCOM al subinstalației din lista menționată la articolul 2 alineatul (2) din Regulamentul (CEE) nr. 3924/91 al Consiliului (6).
               În sensul primului paragraf de la prezentul alineat, cantitatea de căldură și de combustibil utilizate pentru producerea fiecărui produs se determină în conformitate cu metodologiile stabilite în planul metodologic de monitorizare aprobat în conformitate cu articolul 6 din Regulamentul delegat (UE) 2019/331.

               (4)   În cazul în care din raportul privind nivelul de activitate transmis în temeiul articolului 3 reiese că media mobilă pe doi ani a unuia din parametrii indicați la articolul 16 alineatul (5) sau la articolul 19, 20, 21 ori 22 din Regulamentul delegat (UE) 2019/331, cu excepția nivelurilor de activitate, s-a modificat cu mai mult de 15 % pentru o subinstalație, comparativ cu valorile utilizate pentru a determina nivelul inițial al alocărilor cu titlu gratuit, atunci alocarea cu titlu gratuit de certificate către instalația respectivă se ajustează începând cu anul următor celor doi ani utilizați pentru a determina modificarea parametrilor, cu condiția ca ajustarea cantității anuale preliminare de certificate de emisie alocate cu titlu gratuit subinstalației să fie de cel puțin 100 de certificate de emisie, prin majorarea sau scăderea alocării cu titlu gratuit pentru subinstalația relevantă, utilizând noua valoare exactă a parametrului.

            Articolul 7
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 275, 25.10.2003, p. 32.

            (2)  Regulamentul delegat (UE) 2019/331 al Comisiei din 19 decembrie 2018 de stabilire a normelor tranzitorii pentru întreaga Uniune privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE a Parlamentului European și a Consiliului (JO L 59, 27.2.2019, p. 8).

            (3)  Regulamentul de punere în aplicare (UE) 2018/2067 al Comisiei din 19 decembrie 2018 privind verificarea datelor și acreditarea verificatorilor în temeiul Directivei 2003/87/CE a Parlamentului European și a Consiliului (JO L 334, 31.12.2018, p. 94).

            (4)  Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi (JO L 182, 29.6.2013, p. 19).

            (5)  Regulamentul delegat (UE) 2019/1122 al Comisiei din 12 martie 2019 de completare a Directivei 2003/87/CE a Parlamentului European și a Consiliului în ceea ce privește funcționarea registrului Uniunii (JO L 177, 2.7.2019, p. 3).

            (6)  Regulamentul (CEE) nr. 3924/91 al Consiliului din 19 decembrie 1991 privind organizarea unei anchete comunitare asupra producției industriale (JO L 374, 31.12.1991, p. 1).


title: Regulamentul de punere în aplicare (UE) 2019/1978 al Comisiei din 26 noiembrie 2019 de modificare a Regulamentului (CE) nr. 1238/95 în ceea ce privește taxele datorate Oficiului Comunitar pentru Soiuri de Plante

text:
                  29.11.2019

                  RO

                  Jurnalul Oficial al Uniunii Europene

                  L 308/58

         REGULAMENTUL DE PUNERE ÎN APLICARE (UE) 2019/1978 AL COMISIEI
         din 26 noiembrie 2019
         de modificare a Regulamentului (CE) nr. 1238/95 în ceea ce privește taxele datorate Oficiului Comunitar pentru Soiuri de Plante
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 2100/94 al Consiliului din 27 iulie 1994 de instituire a unui sistem de protecție comunitară a soiurilor de plante (1), în special articolul 113,
         după consultarea Consiliului de administrație al Oficiului Comunitar pentru Soiuri de Plante,
         întrucât:

                     (1)

                     Articolul 3 alineatul (2) din Regulamentul (CE) nr. 1238/95 al Comisiei (2), prevede că președintele Oficiului Comunitar pentru Soiuri de Plante (denumit în continuare „oficiul”) poate autoriza modalități alternative de plată a taxelor și suprataxelor și stabilește o listă a acestor modalități alternative. Pentru a crește flexibilitatea și a simplifica procedurile, este necesar să se includă o astfel de listă de modalități alternative de plată în cadrul normelor privind metodele de lucru stabilite de Consiliul de administrație al oficiului în temeiul articolului 36 alineatul (1) litera (d) din Regulamentul (CE) nr. 2100/94.

                     (2)

                     Articolul 4 alineatul (1) din Regulamentul (CE) nr. 1238/95 stabilește data care trebuie considerată ca fiind data de primire a plății. Pe baza experienței în ceea ce privește procesarea plăților, este necesar să se clarifice faptul că într-un cont bancar deținut de oficiu trebuie să fie introdusă suma totală a transferului, pentru a se asigura că nu rămâne nicio obligație neonorată față de oficiu.

                     (3)

                     Articolul 5 din Regulamentul (CE) nr. 1238/95 prevede că persoana care a efectuat o plată către oficiu trebuie să indice în scris numele său și scopul plății. Dacă scopul plății nu poate fi stabilit, oficiul trimite o scrisoare de atenționare în termen de două luni. Pentru a spori eficiența gestionării plăților, acest termen limită ar trebui redus de la două luni la o lună.

                     (4)

                     Articolul 7 alineatul (1) din Regulamentul (CE) nr. 1238/95 stabilește taxa de cerere. Pentru a încuraja utilizarea sistemului electronic al oficiului de depunere a cererilor online, taxa de depunere a cererilor prin alte mijloace, precum cererile pe suport de hârtie, ar trebui majorată de la 650 EUR la 800 EUR. În plus, experiența practică a demonstrat că utilizarea sistemului electronic de depunere a cererilor online ar deveni mai eficientă dacă ar fi completată cu utilizarea obligatorie, pentru orice fel de schimburi ulterioare cu oficiul, a platformei de comunicare dematerializate a oficiului.

                     (5)

                     În conformitate cu articolul 7 alineatul (7) din Regulamentul (CE) nr. 1238/95, oficiul reține 150 EUR din taxa de cerere dacă cererea nu este valabilă în temeiul articolului 50 din Regulamentul (CE) nr. 2100/94. Pentru a reduce sarcina administrativă, taxa de cerere ar trebui să fie rambursată în întregime.

                     (6)

                     În ceea ce privește taxa anuală, articolul 9 alineatul (4) din Regulamentul (CE) nr. 1238/95 prevede că oficiul nu rambursează nicio plată efectuată pentru menținerea protecției comunitare a soiurilor de plante. Experiența a arătat că, pentru a îmbunătăți transparența, se poate acorda o rambursare în cazul în care oficiul a primit o declarație de renunțare între data plății și data de aniversare a acordării protecției.

                     (7)

                     Anexa I la Regulamentul (CE) nr. 1238/95 stabilește nivelul taxelor pentru organizarea și efectuarea examinărilor tehnice a unui soi care face obiectul unei cereri de protecție comunitară a soiurilor de plante (denumită în continuare „taxa de examinare”), care trebuie plătite oficiului.

                     (8)

                     Consiliul de administrație al oficiului a decis să urmeze principiul recuperării costurilor în proporție de 100 %, astfel încât birourile de examinare să fie rambursate pe baza costurilor reale medii ale examinărilor.

                     (9)

                     În plus, experiența acumulată privind examinările tehnice arată că taxele de examinare se pot schimba în timp pentru anumite grupuri de costuri. Prin urmare, taxele percepute de oficiu ar trebui să reflecte valoarea totală a taxelor care trebuie plătite de oficiu către birourile de examinare pentru respectivele grupuri de costuri. Taxele stabilite în anexa I la Regulamentul (CE) nr. 1238/95 ar trebui, prin urmare, să fie modificate pentru toate grupurile de costuri în cauză.

                     (10)

                     Prin urmare, Regulamentul (CE) nr. 1238/95 ar trebui modificat în consecință.

                     (11)

                     Prezentul regulament ar trebui să se aplice de la 1 aprilie 2020 pentru a se acorda suficient timp oficiului și părților interesate pentru a se adapta la aceste modificări.

                     (12)

                     Măsurile prevăzute în prezentul regulament sunt conforme cu avizul Comitetului permanent pentru protecția comunitară a soiurilor de plante,

               ADOPTĂ PREZENTUL REGULAMENT:

            Articolul 1
            Regulamentul (CE) nr. 1238/95 se modifică după cum urmează:

                        1.

                        La articolul 3, alineatul (2) se înlocuiește cu următorul text:

                           „(2)   Președintele oficiului poate autoriza modalități de plată alternative în conformitate cu normele cu privire la metodele de lucru stabilite în conformitate cu articolul 36 alineatul (1) litera (d) din Regulamentul (CE) nr. 2100/94 al Consiliului.”

                        2.

                        La articolul 4, alineatul (1) se înlocuiește cu următorul text:

                           „(1)   Se consideră ca dată de primire de către oficiu a unei plăți de taxă și de suprataxă data la care întreaga sumă a transferului prevăzut la articolul 3 alineatul (1) este transferată într-un cont bancar al oficiului.”

                        3.

                        La articolul 5, alineatul (2) se înlocuiește cu următorul text:

                           „(2)   Dacă oficiul nu poate stabili scopul unei plăți, persoana care a efectuat plata trebuie să comunice scopul respectiv în scris în termen de o lună. În cazul în care nu se specifică obiectul în termenul stabilit, plata este considerată neefectuată, iar suma corespunzătoare este rambursată persoanei care a efectuat plata.”

                        4.

                        Articolul 7 se modifică după cum urmează:

                                    (a)

                                    alineatul (1) se înlocuiește cu următorul text:

                                       „(1)   Solicitantul unei protecții comunitare a soiurilor de plante (denumit în continuare «solicitantul») plătește o taxă de 450 EUR pentru procesarea unei cereri înregistrate și depuse printr-un formular online, în mod electronic, prin intermediul sistemului online de depunere a cererilor al oficiului.
                                       Solicitantul acceptă termenele și condițiile de utilizare ale platformei securizate de comunicații electronice întreținute de oficiu și utilizează respectiva platformă pentru depunerea cererilor menționate la primul paragraf și a altor documente, pentru a primi notificări și documente trimise de oficiu, pentru a răspunde acestor notificări și pentru a desfășura alte acțiuni.
                                       Solicitantul plătește o taxă de 800 EUR pentru prelucrarea unei cereri depuse prin alte mijloace decât prin sistemul online de depunere a cererilor al oficiului.”;

                                    (b)

                                    alineatul (7) se înlocuiește cu următorul text:

                                       „(7)   În cazul în care se primește taxa de cerere, dar cererea nu este valabilă în temeiul articolului 50 din regulamentul de bază, oficiul rambursează taxa de cerere în momentul notificării solicitantului cu privire la deficiențele constatate în cerere.”

                        5.

                        La articolul 9, alineatul (4) se înlocuiește cu următorul text:

                           „(4)   Oficiul nu rambursează eventualele plăți aferente taxei anuale care au fost efectuate în scopul menținerii protecției comunitare a soiurilor de plante, cu excepția cazului în care oficiul a primit o declarație de renunțare la o protecție comunitară a soiurilor de plante între data plății și data de aniversare a acordării protecției, astfel cum este menționată la alineatul (2) litera (b). Cererile de renunțare primite după data de aniversare a acordării protecției nu se iau în considerare pentru astfel de plăți.”

                        6.

                        Anexa I se înlocuiește cu textul care figurează în anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică începând cu 1 aprilie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 227, 1.9.1994, p. 1.

            (2)  Regulamentul (CE) nr. 1238/95 al Comisiei din 31 mai 1995 de stabilire a normelor de punere în aplicare a Regulamentului (CE) nr. 2100/94 al Consiliului în ceea ce privește taxele datorate Oficiului Comunitar pentru Soiuri de Plante (JO L 121, 1.6.1995, p. 31).

            ANEXĂ

                  „ANEXA I

                     Taxele pentru examinările tehnice, conform dispozițiilor articolului 8

                  Taxa corespunzătoare examinării tehnice a unui soi, în conformitate cu articolul 8, se stabilește în conformitate cu tabelul următor:

                              (în EUR)

                              Grup de costuri

                              Taxă

                                 Grupul agricol

                              1

                              Cartof

                              2 050

                              2

                              Rapiță

                              2 150

                              3

                              Graminee

                              2 920

                              4

                              Alte specii agricole

                              1 900

                                 Grupul fructelor

                              5

                              Măr

                              3 665

                              6

                              Căpșun

                              3 400

                              7

                              Alte specii de fructe

                              3 460

                                 Grupul plantelor ornamentale

                              8

                              Plante ornamentale cu colectare de referințe vii, testare în seră

                              2 425

                              9

                              Plante ornamentale cu colectare de referințe vii, testare în aer liber

                              2 420

                              10

                              Plante ornamentale fără colectare de referințe vii, testare în seră

                              2 400

                              11

                              Plante ornamentale fără colectare de referințe vii, testare în aer liber

                              2 200

                              12

                              Plante ornamentale, condiții fitosanitare speciale

                              3 900

                                 Grupul legumelor

                              13

                              Legume, testare în seră

                              2 920

                              14

                              Legume, testare în aer liber

                              2 660


title: Regulamentul de Punere în Aplicare (UE) 2019/2101 al Consiliului din 9 decembrie 2019 privind punerea în aplicare a articolului 9 din Regulamentul (CE) nr. 1183/2005 de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo

text:
                  10.12.2019

                  RO

                  Jurnalul Oficial al Uniunii Europene

                  L 318/1

         REGULAMENTUL DE PUNERE ÎN APLICARE (UE) 2019/2101 AL CONSILIULUI
         din 9 decembrie 2019
         privind punerea în aplicare a articolului 9 din Regulamentul (CE) nr. 1183/2005 de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1183/2005 al Consiliului din 18 iulie 2005 de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo (1), în special articolul 9,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 18 iulie 2005, Consiliul a adoptat Regulamentul (CE) nr. 1183/2005.

                     (2)

                     În urma revizuirii măsurilor restrictive autonome prevăzute la articolul 2b din Regulamentul (CE) nr. 1183/2005, expunerile de motive referitoare la persoanele incluse pe lista din anexa Ia la Regulamentul (CE) nr. 1183/2005 ar trebui modificate și două persoane ar trebui eliminate de pe lista din anexa respectivă.

                     (3)

                     Prin urmare, anexa Ia la Regulamentul (CE) nr. 1183/2005 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Lista prevăzută în anexa Ia la Regulamentul (CE) nr. 1183/2005 se înlocuiește cu lista din anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 decembrie 2019.

                  Pentru Consiliu

                  Președintele

               J. BORRELL FONTELLES

            (1)  JO L 193, 23.7.2005, p. 1.

            ANEXĂ

                     „ANEXA Ia
                     LISTA PERSOANELOR, ENTITĂȚILOR ȘI ORGANISMELOR MENȚIONATE LA ARTICOLUL 2b
                     A.   Persoane

                                 Nume

                                 Informații de identificare

                                 Motivele desemnării

                                 Data desemnării

                                 1

                                 Ilunga Kampete

                                             alias Gaston Hughes Ilunga Kampete; alias Hugues Raston Ilunga Kampete.

                                             Data nașterii: 24.11.1964.

                                             Locul nașterii: Lubumbashi (RDC).

                                             Carte de identitate militară nr.: 1-64-86-22311-29.

                                             Cetățenia: RDC.

                                             Adresă: 69, avenue Nyangwile, Kinsuka Mimosas, Kinshasa/Ngaliema, RDC.

                                             Sexul: masculin

                                 În calitate de comandant al Gărzii Republicane (GR), Ilunga Kampete a fost responsabil de unitățile GR desfășurate pe teren și implicate în utilizarea disproporționată a forței și reprimarea violentă în septembrie 2016, la Kinshasa.
                                 Datorită rolului său continuu de șef al GR, este responsabil pentru reprimarea și încălcările drepturilor omului comise de agenți ai GR, cum ar fi reprimarea violentă a unei manifestații a opoziției la Lubumbashi, în decembrie 2018.
                                 Ilunga Kampete a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 2

                                 Gabriel Amisi Kumba

                                             alias Gabriel Amisi Nkumba; «Tango Fort»; «Tango Four».

                                             Data nașterii: 28.5.1964.

                                             Locul nașterii: Malela (RDC).

                                             Carte de identitate militară nr.: 1-64-87-77512-30.

                                             Cetățenia: RDC.

                                             Adresă: 22, avenue Mbenseke, Ma Campagne, Kinshasa/Ngaliema, RDC.

                                             Sexul: masculin

                                 Fost comandant al primei zone de apărare a armatei congoleze (FARDC) ale cărei forțe au participat la utilizarea disproporționată a forței și reprimarea violentă în septembrie 2016, la Kinshasa.
                                 Din iulie 2018, Gabriel Amisi Kumba este șef-adjunct al Statului-Major al forțelor armate congoleze (FARDC), responsabil cu operațiunile și serviciile de informații. Având în vedere rolul său, este responsabil pentru încălcările recente ale drepturilor omului comise de FARDC.
                                 Gabriel Amisi Kumba a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 3

                                 Ferdinand Ilunga Luyoyo

                                             Data nașterii: 8.3.1973.

                                             Locul nașterii: Lubumbashi (RDC).

                                             Pașaport nr.: OB0260335 (valabil de la 15.4.2011 până la 14.4.2016).

                                             Cetățenia: RDC.

                                             Adresă: 2, avenue des Orangers, Kinshasa/Gombe, RDC.

                                             Sexul: masculin

                                 În calitate de comandant al unității de intervenție în timpul demonstrațiilor Légion Nationale d’Intervention a Poliției Naționale Congoleze (PNC), Ferdinand Ilunga Luyoyo a fost responsabil pentru utilizarea disproporționată a forței și reprimarea violentă în septembrie 2016, la Kinshasa.
                                 Din iulie 2017, Ferdinand Ilunga Luyoyo este comandant al unității PNC responsabile cu protecția instituțiilor și a funcționarilor de rang înalt. Având în vedere rolul său, este responsabil pentru încălcările recente ale drepturilor omului comise de PNC.
                                 Ferdinand Ilunga Luyoyo a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 4

                                 Célestin Kanyama

                                             alias Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;

                                             Esprit de mort.

                                             Data nașterii: 4.10.1960.

                                             Locul nașterii: Kananga (RDC).

                                             Cetățenia: RDC.

                                             Pașaport nr.: OB0637580 (valabil de la 20.5.2014 până la 19.5.2019).

                                             I s-a acordat viza Schengen cu nr. 011518403, eliberată la 2.7.2016.

                                             Adresă: 56, avenue Usika, Kinshasa/Gombe, RDC.

                                             Sexul: masculin

                                 În calitate de comisar al Poliției Naționale Congoleze (PNC), Célestin Kanyama a fost responsabil pentru utilizarea disproporționată a forței și reprimarea violentă în septembrie 2016, la Kinshasa.
                                 În iulie 2017, Célestin Kanyama a fost numit director general al școlilor de formare ale Poliției Naționale. Având în vedere rolul său de înalt funcționar al PNC, este responsabil pentru încălcările recente ale drepturilor omului comise de PNC. Un exemplu în acest sens este intimidarea și privarea de libertate a unor jurnaliști de către agenți de poliție în octombrie 2018, după publicarea unei serii de articole privind însușirea ilegală a rațiilor cadeților din poliție și rolul pe care generalul Kanyama l-a jucat în aceste evenimente.
                                 Célestin Kanyama a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 5

                                 John Numbi

                                             alias John Numbi Banza Tambo; John Numbi Banza Ntambo; Tambo Numbi.

                                             Data nașterii: 16.8.1962.

                                             Locul nașterii: Jadotville-Likasi-Kolwezi (RDC).

                                             Cetățenia: RDC.

                                             Adresă: 5, avenue Oranger, Kinshasa/Gombe, RDC.

                                             Sexul: masculin

                                 Din iulie 2018, John Numbi este inspector general al forțelor armate congoleze (FARDC). Având în vedere rolul său, este responsabil pentru încălcările recente ale drepturilor omului comise de FARDC, cum ar fi actele de violență disproporționată comise în perioada iunie-iulie 2019 de către trupele FARDC aflate sub directa sa autoritate împotriva unor persoane care desfășurau activități miniere ilegale.
                                 John Numbi a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 6

                                 Delphin Kahimbi

                                             alias Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.

                                             Data nașterii: 15.1.1969 (sau: 15.7.1969).

                                             Locul nașterii: Kiniezire/Goma (RDC).

                                             Cetățenia: RDC.

                                             Pașaport diplomatic nr.: DB0006669 (valabil de la 13.11.2013 până la 12.11.2018).

                                             Adresă: 1, 14eme rue, Quartier Industriel, Linete, Kinshasa, RDC.

                                             Sexul: masculin

                                 Din iulie 2018, Delphin Kahimbi este asistent al șefului Statului-Major General în cadrul Statului-Major al FARDC, responsabil cu serviciile de informații. Având în vedere rolul său, este responsabil pentru încălcările recente ale drepturilor omului comise de FARDC.
                                 Delphin Kahimbi a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 12.12.2016

                                 7

                                 Evariste Boshab

                                             alias Evariste Boshab Mabub Ma Bileng.

                                             Data nașterii: 12.1.1956.

                                             Locul nașterii: Tete Kalamba (RDC).

                                             Cetățenia: RDC.

                                             Pașaport diplomatic nr.: DP0000003 (valabil de la: 21.12.2015 – expiră la: 20.12.2020).

                                             Viza Schengen a expirat la data de 5.1.2017.

                                             Adresă: 3, avenue du Rail, Kinshasa/Gombe, RDC.

                                             Sexul: masculin

                                 În calitatea sa de viceprim-ministru și ministru de interne și al securității din decembrie 2014 până în decembrie 2016, Evariste Boshab a fost însărcinat în mod oficial cu serviciile de poliție și de securitate, precum și cu coordonarea activităților guvernatorilor de provincii. În această calitate, a fost responsabil pentru arestările unor activiști și unor membri ai opoziției, precum și pentru utilizarea disproporționată a forței, inclusiv în perioada septembrie 2016-decembrie 2016 ca reacție la demonstrațiile din Kinshasa, care a dus la rănirea sau uciderea unui număr ridicat de civili de către serviciile de securitate.
                                 Evariste Boshab a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.
                                 De asemenea, Evariste Boshab a jucat un rol în exploatarea și agravarea crizei din regiunea Kasai, unde își menține o poziție de influență, în special din martie 2019, când a devenit senator al regiunii Kasai.

                                 29.5.2017

                                 8

                                 Alex Kande Mupompa

                                             alias Alexandre Kande Mupomba; Kande-Mupompa.

                                             Data nașterii: 23.9.1950.

                                             Locul nașterii: Kananga (RDC).

                                             Cetățenia: RDC și belgiană.

                                             Pașaport RDC nr.: OP0024910 (valabil de la: 21.3.2016 – expiră la: 20.3.2021).

                                             Adrese: Messidorlaan 217/25, 1180 Uccle, Belgia

                                             1, avenue Bumba, Kinshasa/Ngaliema, RDC.

                                             Sexul: masculin

                                 În calitate de guvernator al provinciei Kasai Central până în octombrie 2017, Alex Kande Mupompa a fost responsabil pentru utilizarea disproporționată a forței, pentru actele de reprimar violentă și pentru execuțiile extrajudiciare comise de forțele de securitate și de PNC în provincia Kasai Central începând din august 2016, inclusiv pentru ucideri pe teritoriul Dibaya în februarie 2017.
                                 Alex Kande Mupompa a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.
                                 De asemenea, Alex Kande Mupompa a jucat un rol în exploatarea și agravarea crizei din regiunea Kasai, pentru care a fost reprezentant până în octombrie 2019 și în care își menține o poziție de influență prin intermediul Congrès des alliés pour l’action au Congo (CAAC), care face parte din guvernul provinciei Kasai.

                                 29.5.2017

                                 9

                                 Jean-Claude Kazembe Musonda

                                             Data nașterii: 17.5.1963.

                                             Locul nașterii: Kashobwe (RDC).

                                             Cetățenia: RDC.

                                             Adresă: 7891, avenue Lubembe, Quartier Lido, Lubumbashi, Haut-Katanga, RDC.

                                             Sexul: masculin

                                 În calitate de guvernator al provinciei Haut-Katanga până în aprilie 2017, Jean-Claude Kazembe Musonda a fost responsabil pentru utilizarea disproporționată a forței și pentru actele de reprimare violentă comise de forțele de securitate și de PNC în provincia Haut-Katanga, inclusiv în perioada 15-31 decembrie 2016, când 12 civili au fost uciși și 64 au fost răniți ca urmare a utilizării forței letale de către forțele de securitate, inclusiv de agenți ai PNC, ca reacție la protestele din Lubumbashi.
                                 Jean-Claude Kazembe Musonda a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.
                                 Jean-Claude Kazembe Musonda este liderul partidului CONAKAT, care face parte din coaliția fostului președinte Joseph Kabila.

                                 29.5.2017

                                 10

                                 Éric Ruhorimbere

                                             alias Eric Ruhorimbere Ruhanga; Tango Two; Tango Deux.

                                             Data nașterii: 16.7.1969.

                                             Locul nașterii: Minembwe (RDC).

                                             Carte de identitate militară nr.: 1-69-09-51400-64.

                                             Cetățenia: RDC.

                                             Pașaport RDC nr. OB0814241.

                                             Adresă: Mbujimayi, Kasai Province, RDC.

                                             Sexul: masculin

                                 În calitatea de comandant adjunct al celei de a 21-a regiuni militare în perioada septembrie 2014-iulie 2018, Éric Ruhorimbere a fost responsabil pentru utilizarea disproporționată a forței și pentru execuțiile extrajudiciare comise de către forțele FARDC, în special împotriva miliției Nsapu și a femeilor și copiilor.
                                 Din iulie 2018, Éric Ruhorimbere este comandantul sectorului operațional Nord Equateur. Având în vedere rolul său, este responsabil pentru încălcările recente ale drepturilor omului comise de FARDC.
                                 Éric Ruhorimbere a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.

                                 29.5.2017

                                 11

                                 Emmanuel Ramazani Shadari

                                             alias Emmanuel Ramazani Shadari Mulanda; Shadary.

                                             Data nașterii: 29.11.1960.

                                             Locul nașterii: Kasongo (RDC).

                                             Cetățenia: RDC.

                                             Adresă: 28, avenue Ntela, Mont Ngafula, Kinshasa, RDC.

                                             Sexul: masculin

                                 În calitatea de viceprim-ministru și ministru de interne și al securității până în februarie 2018, Ramazani Shadari a răspuns în mod oficial de serviciile de poliție și de securitate, precum și de coordonarea activităților guvernatorilor de provincii. În această calitate, a fost responsabil pentru arestările unor activiști și membri ai opoziției, precum și pentru utilizarea disproporționată a forței, de exemplu pentru actele de violență împotriva membrilor mișcării Bundu Dia Kongo (BDK) în provincia Kongo Central, pentru actele de reprimare de la Kinshasa din perioada ianuarie-februarie 2017, precum și pentru utilizarea disproporționată a forței și actele de reprimare violentă din provincia Kasai.
                                 În această calitate, Ramazani Shadari a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.
                                 Din februarie 2018, Ramazani Shadari este secretar permanent al Parti du peuple pour la reconstruction et le développement (PPRD), principalul partid din coaliția fostului președinte Joseph Kabila.

                                 29.5.2017

                                 12

                                 Kalev Mutondo

                                             alias Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.

                                             Data nașterii: 3.3.1957.

                                             Cetățenia: RDC.

                                             Pașaport nr.: DB0004470 (eliberat la: 8.6.2012 – expiră la: 7.6.2017).

                                             Adresă: 24, avenue Ma Campagne, Kinshasa, RDC.

                                             Sexul: masculin

                                 În calitatea sa de șef al Serviciului Național de Informații (ANR) până în februarie 2019, Kalev Mutondo a fost implicat în arestarea și detenția arbitrară și în aplicarea de rele tratamente membrilor opoziției, activiștilor din rândul societății civile și altor persoane, fiind, de asemenea, responsabil pentru aceste fapte.
                                 Kalev Mutondo a fost, prin urmare, implicat în planificarea, conducerea sau comiterea de acte care constituie încălcări grave ale drepturilor omului sau abuzuri grave împotriva drepturilor omului în RDC.
                                 În mai 2019, acesta a semnat o declarație de loialitate trecută și viitoare față de Joseph Kabila și rămâne colaboratorul apropiat al acestuia în materie de securitate.

                                 29.5.2017

                           B.   Entități
                     […]

               ”.